
Dunaszekcső Községi Önkormányzat Képviselő-testülete
6/2005. 

Jegyzőkönyv

Készült a Dunaszekcső Községi Önkormányzat Képviselő-testülete 2005. június 28-án megtartott üléséről.

Jelen vannak: Hegedüs György  polgármester


Tóth András alpolgármester


Bán Ferencné


Bíró Boglárka


Bokor Zoltánné


Faller János


Hetényi Ádámné


Hauk Zsolt


Mezőlaki Ákos

                       Pappné Dobos Ildikó képviselők

                       Pest Éva jegyző

Hegedüs György polgármester köszönti a megjelenteket és megállapítja, hogy az ülés határozatképes, mert a megválasztott 10 fő képviselő közül 10 fő az ülésen megjelent. 

A polgármester javaslatot tesz a napirendi pontokra, melyeket a testület további javaslat nélkül az alábbiak szerint elfogad:

1.) A Sportegyesület támogatási kérelmének elbírálása

     Előterjesztő: Hegedüs György  polgármester

2.) A „Dunaszekcsőért Alapítvány villamos áram biztosítása a nyári rendezvényekhez” kérelem elbírálása

     Előterjesztő: Hegedüs György  polgármester

3.) Az AGORA Kft. kérelmének elbírálása

     Előterjesztő: Hegedüs György  polgármester

4.) A Gyakorlókert értékesítése

     Előterjesztő: Hegedüs György  polgármester

5.) Balogh Krisztián földterület vásárlási kérelme

     Előterjesztő: Hegedüs György  polgármester

6.) Hozzájárulás a jegyző helyettesítési megbízásához

     Előterjesztő: Hegedüs György  polgármester

7.) Egyebek

NAPIREND TÁRGYALÁSA

1.napirendi pont: Hegedüs György  polgármester: A mai ülés teljes létszámú, így talán az elmaradt kérdésekben megszülethetnek a döntések. Ezek egyike a sportegyesület kérelme. A serdülő csapat indítása valószínűleg kell, ez még inkább alátámasztja a támogatási igényt. 
Faller János: Sajnos már elindultak a rossz indulatú megjegyzések, hogy a sombereki fiatalokból fog állni a serdülőcsapat. A támogatási összeget a saját gyerekeinknek kellene adni, ne a sombereki csapatot vegyék meg rajta. Az egyesület vezetői tegyenek azért, hogy minél több szekcsői gyerek legyen a csapatban. 

Hegedüs György : Tesznek is érte biztosan, jól is hangzik az elképzelés, de nem biztos, hogy ez így is lesz, kellenek hozzá a fiatalok is.

Bán Ferencné: A serdülő csapat lehetőleg szekcsői gyerekekből álljon. Elég átgondolt-e az egyesület kérelme? Nem állnak-e később újból elő támogatási kérelemmel?

Hegedüs György: A kérelem átgondolt. A serdülők indítása kötelező, de halasztási kérelmet is benyújthat a vezetőség. Az indításuk a garancia a nagy csapat indításához.
Faller János: Ismeri a korosztályt, van annyi gyerek a községben, hogy összeállíthatnák a csapatot.

Hegedüs György : Igen, van annyi gyerek, de nem biztos, hogy vállalják a kötelező edzéseket, a hétvégi meccseket. A költségek azt jelentik, mintha két csapat lenne. Talán nem is elegendő az ötszázezerből erre a célra kért 200.000 Ft. Az idei évi támogatás az egyesület részére így 2 millió forintra változna. Faller János kérése teljesen jogos, de  az, hogy minden játékos hazai legyen, sajnos már nem teljesíthető szempont.

A testület 8 szavazattal 2 ellenében a következő határozatot hozta:

32/2005.(VI.28.) Kt.számú határozat

a Sportegyesület támogatási kérelméről

A képviselő-testület a Dunaszekcsői Sportegyesület részére 2005 évben a már elfogadott költségvetési támogatáson felül a céltartalék terhére 500.000 Ft támogatást biztosít. 

Határidő: 2005.december 31-ig

Felelős : Hegedüs György  polgármester

2.napirendi pont: Hegedüs György  polgármester: Az előző ülésen erről a kérdésről is szó esett, de mostanra egy olcsóbb, mobil megoldást talált az alapítvány, melynek ára 50.000 Ft. Javasolja elfogadásra a kérelmet. 
A testület 10 szavazattal 0 ellenében a következő határozatot hozta:

33/2005.(VI.28.) Kt.számú határozat
a Dunaszekcsőért Alapítvány villanyhálózat fejlesztési kérelméről

A képviselő-testület a nyári rendezvénysorozat programjainak lebonyolításához, a céltartalék terhére 50.000 Ft értékben, mobil megoldással, 3 fázisú áramvételi lehetőséget vásárol.

Határidő: azonnal

Felelős: Hegedüs György  polgármester

3.napirendi pont: (Írásos előterjesztés meghívóval kiküldve.) Hegedüs György  polgármester:  A döntés elsősorban erkölcsi-, politikai jellegű, 150-200.000 Ft támogatás a részünkről elismerés lenne az idetelepülő vállalkozásnak. 
Faller János: A cég fog iparűzési adót fizetni? A vezetőkkel folytatott előzetes tárgyalások alapján nem jó a véleménye. Furcsának tartja, hogy a Munkaügyi Központ által kiközvetített embereket alkalmazza, az államtól ehhez még pénzt is kap, és még mi is támogassuk. Elfogadja, hogy idetelepül, örülni is fog, hogy embereket foglalkoztat, de azok  mind ellátottak, ezzel nem lesz kevesebb a munkanélküli.

Hegedüs György : A javasolt összeg gesztus jellegű. Bevétele bizonyára lesz, valószínűleg fog adót is fizetni. Nagy dolognak tartja, hogy Mohács után hozzánk jönnek, ezt a szándékot azért tisztelni kell.

Hauk Zsolt: Nem feltétlenül a lelkünkre kell hatni. Lehet azonban gondolkodni a támogatáson. Információi szerint komoly vállalkozás, fő telephelye Mohács, Harkányban és Somogy megyében is működnek a telephelyeik. Működőképes vállalkozás. Nálunk magánszemélytől bérli a helyiséget, szerény összegért. Javasolja a támogatást, de akkor, ha megköti a szerződést a dolgozókkal. Egyszeri kifizetésként adjuk, és azt használja fel pl. egy átalakításhoz. Ne legyen havi támogatású. Most adjunk a beinduláshoz, jövőre pedig pl. egy bővítési támogatásként dönthetünk.
Bíró Boglárka: Fontos, hogy megjelent a cég a községünkben, pozitívnak vehetjük. Profitot fognak termelni, de tőlünk számos ember munkához jut. Ne legyen a támogatás automatikus, ezt támogatja. Szavazhatunk ma a döntésről, de a pénzt csak akkor kapják meg, ha kötik a dolgozókkal a szerződést. 

Hegedüs György : Már folyamatban van a munkafelvétel is, behívják a jelentkezőket elbeszélgetésre. Indul a telepengedélyeztetési eljárás is. Hauk Zsolt javaslatát hatékonynak tartja, elfogadja, támogatja.

Faller János: Precedens értékű lesz a döntésünk, ha holnap jön egy újabb cég, kötelességünk lesz támogatni őt is.

Tóth András: Bár lenne minden ülésen kettő ilyen támogatási kérelem. Volt már vállalkozással kapcsolatos döntésünk, az akkor rossz döntés volt. Mohács pl. eltekint az idei évi bérleti díjtól azért, hogy foglalkoztatja a mohácsi lakosokat. Mi is mondhatjuk, hogy ha december 31-ig valamilyen elvárásunkat teljesíti, akkor megkapja a támogatást, megállapodás kérdése.

Hegedüs György : A terveik szerint 20 fővel indítják be a varrodát, van ennyi jelentkező, sőt sorban állás van már.

Faller János: Legyen az is elvárásunk, hogy ezt a keretet minél inkább szekcsőiekkel töltse fel.

Hauk Zsolt: Amennyiben megkötötte az ingatlan tulajdonossal a bérleti szerződést, és a dolgozókkal is elindul a szerződéskötés, akkor adjunk 100.000 Ft-ot átalakítási költségekhez. A jövőben pedig ahogy értelmes célokkal jelentkeznek, akkor hozzá tudunk járulni egy-egy összeggel. Ezzel induljunk meg, a jövőben pedig alkalmanként újra tárgyaljuk a kéréseiket.
Hegedüs György: Ezzel a javaslattal egyetért, hasonlóan gondolkodott, évente kb. kettőszázezer forintra gondolt eredetileg is.

A testület 9 szavazattal 1 ellenében a következő határozatot hozta:

34/2005.(VI.28.) Kt.számú határozat
az AGÓRA Kft. támogatási kérelméről

A képviselő-testület az AGÓRA Kft. részére 2005.évben  100.000 Ft támogatást biztosít a varroda tevékenység megkezdéséhez, az önkormányzat 2005.évi költségvetési céltartaléka terhére. Az Önkormányzat az üzem fejlesztési elképzeléseit támogatja a továbbiakban  is, ahhoz évente a Kft. tervei alapján alkalmanként dönt.

Határidő: 2005. december 31-ig

Felelős: Hegedüs György polgármester  
4.napirendi pont: A Gyakorlókert értékesítése nem először szerepel az ülések napirendjén. Az eldöntendő kérdés ma az, hogy eladja-e az önkormányzat a területet, vagy sem. Nincs kérelmező, nincs név. 
Ha a testület arról dönt, hogy értékesíti az ingatlant, akkor meghirdetjük eladásra. A területre a bérleti szerződés szerint elővásárlási joga van a jelenlegi bérlőnek. Ez a szerződés 2000-ben született.

Mérlegelni kell, hogy mire hasznosítható, mennyire fontos a 3 helyrajzi számból álló terület önkormányzati szempontból. Adjuk-e el? Ha eladjuk, most vagy később? És mennyiért?

A fő kérdés tehát, hogy eladjuk, vagy megmaradjon. Fontos kérdés az eladás módja is. Ugyanakkor az is fontos, hogy a vagyonrendeletben a 4 millió forint alatti ingatlan értékesítési módja nincs szabályozva. Ehhez rendeletmódosításra lenne szükség, de alkalmanként is dönthet egyedi határozatokkal a testület. 

Bán Ferencné: A rendezési terv is ilyen célra jelölte meg a hasznosítást, lovardának terveztük. Ha így nézzük, és személy nélkül is, akkor akár el is adhatjuk. Már nem építési telek, mint a régi rendezési tervben volt.

Tóth András: Nem jól mondta, mert nem mi terveztük erre a célra. Más valaki élt a javaslattal, és így került a tervbe. Most pedig mi dönthetünk arról, hogy eladjuk-e, és mi legyen az eladás módja, értéke.

Hauk Zsolt: A terület a rendezési tervben sportcélú, turisztikai célú hasznosítás, de ez nem kötelezi a testületet most semmire. Mi most dönthetünk arról, hogy eladjuk, és mégpedig a lehető legmagasabb értéken. Ez a terület a falué, és lehet a 2200 lakos közül másnak is célja ezen az ingatlanon. Ki kényszerítheti a  testületet arra, hogy eladja? Érkezett egy kérelem, és ennek alapján muszáj arról dönteni, hogy eladjuk? Lehet tartalék területként továbbra is megtartani, és akkor is érték marad a községben. A Településfejlesztési bizottság sosem tárgyalta meg ezt a kérdést, még is így került a tervezőkhöz a javaslat. 

A testület közös véleménye, hogy nem herdáljuk el az önkormányzat vagyonát. És itt nem kis területről van szó, hisz több, mint 1 hektár. 

Pappné Dobos Ildikó: A rendezési tervet nem a bizottság, hanem annál sokkal több és nagyobb fórum tárgyalta, melyeket a polgármester hívott össze. A tervezés során a tervezők is végig járták a falut, kérdezték az embereket is, hogy melyik területeket ki és mire használja. Több helyen volt tehát egyeztetés, ide az ülésre már a kész tervek érkeztek meg. Sok helyen elhangzott javaslatok alapján készült el a rendezési tervünk.

Hegedüs György: A tervezési folyamat bonyolult és hosszadalmas volt. A Művelődési házban volt az első egyeztető fórum, aránylag kis létszámú érdeklődéssel. Utána több alkalommal, kisebb körökben zajlott tovább az egyeztetés. Megállapította, hogy nagyon kevesen voltak jelen, és csak a közvetlen környezetükkel foglalkoztak mindannyian. Az ideterjesztett tervezetet pedig mindannyian elfogadták az ülésen. Lehetett volna alaposabb tanulmányozás is, hiszen már is van olyan probléma, amely miatt azt módosítani kellene, vagy a kérdést másik rendeletben szabályozni. Egy személyért azonban a rendelet megalkotása nem indokolt, hiszen a testület a rendeleteket a köz érdekeiért alkotja. Tehát máshol is vannak problémák, amelyek a nagyszabású tervben, annak részkérdésében komoly gondokat okoz.

A gyakorlókert értékes helyen van. Mondhatjuk azt, hogy megtartjuk. Mondhatjuk azt is, hogy eladjuk. Hirdessük meg, bárki jelentkezhet, és ha egyetértünk a céllal, akár el is adhatjuk. Legyen versenyhelyzet, ezt feltétlenül indokolja a terület fekvése, értéke. 

Hauk Zsolt: Mi történik, ha nem valósul meg a sporttelep? Ha nem nyernek a pályázaton? Ki fog a falu szemébe nézni? 

Hegedüs György: Van beépítési kötelezettség például. De ennek utána kell járni. Korábban éltünk azzal a lehetőséggel, hogy a telket visszavásároltuk értékcsökkenéssel a tulajdonostól. A végrehajtás azonban ezekben az esetekben bizonytalan volt. 
Kérdés az is, hogy mi a garancia a Rózsa utcában a jelenlegi helyzet megváltoztatására. A lakóövezetben por, trágyaszag, és a lakóházak elértéktelenedtek. A jelenlegi lovarda eltűnne? 

Építési terület az út mindkét oldala, ezért nem véletlenül került annak idején építési területként a rendezési tervbe. 

Hetényi Ádámné: Az uralkodó szélirány észak, észak-nyugat. A sertéstelep is zavar sok-sok itteni lakost. De falun élünk, ezt vagy elfogadjuk, vagy elmegyünk.

Bokor Zoltánné: De hisz ez a megélhetése, erre tette fel az életét a család.

Faller János: A személyeskedésig eljutottunk, és ez nem jó. Fontos, hogy ha a jelenlegi bérlő megkapja a területet, akkor a régi lovardát szüntesse meg. A kapott értékben pedig valamit venni kell, és nem támogatásra vagy működésre fordítani. 

Hegedüs György: Az előbb a garanciáról volt szó. Ha a pályázó nem valósítja meg a pályázati célt, akkor a megítélt összeget vissza kell fizetnie. Ezt azonban a nyertes pályázón lehet csak számon kérni. Erre vannak jogi garanciák, vissza lehet szerezni, de ennek utána kell néznünk. 
Ha a meghirdetés után nem felelnek meg az elképzelések, ha nem felelnek meg a pályázók, visszalépünk az eladástól. Személytelenül kell most döntenünk, de dönteni kellene, mert bármelyik percben előállhat valaki ötlettel. A kérdést ne tartsuk függőben. 

Tóth András: Nem csak a sertés telep szagát lehet érezni, és arról a környezetvédők jegyzőkönyvet vettek fel a mérések után. Ezt meg is tudja mutatni. Ha mindenki annyit áldozna a szomszéd érdekeiért, mint az Rt., akkor a faluban nem lenne büdös.

Faller János: Akár ipari parkot is tervezhettünk volna oda. A jelenlegi birtokvitás területeket is meg lehetett volna venni, és akkor még nagyobb lenne a gyakorlókert területe. Ennek azonban korábban kellett volna az eszünkbe jutni. 
Hegedüs György: Ipari területet inkább a község északi részére kellett volna terveznünk. Döntsünk arról, hogy eladó-e a Gyakorlókert területe vagy sem. Ha eladó, akkor fontos, hogy a vevőknél garanciák kerüljenek a szerződésbe a nem teljesítés esetére.

A testület 6 szavazattal 4 ellenében a következő határozatot hozta:

35/2005.(VI.28.) Kt.számú határozat
a Gyakorlókert értékesítéséről

A képviselő-testület a Gyakorlókert megnevezésű önkormányzati tulajdonú, 664/3,664/4,665/5 hrsz-ú ingatlanokat értékesítésre kijelöli. A testület felhatalmazza a polgármestert, hogy az ingatlanértékesítési pályázatot hirdesse meg. 

Határidő: 2005. augusztus 31. 

Felelős: Hegedüs György polgármester

5.napirendi pont: Hegedüs György polgármester: Az előző ülésen döntött a testület a körjegyzőség megalakításáról. Bár község polgármestere megkereste, - és kérte, hogy terjessze a testület elé a hozzájárulás megadása érdekében, -  Dunaszekcső község jegyzőjét kívánja felkérni, hogy vállalja el a helyettesítést  Bár községben az év végéig. A döntés elengedhetetlen az alkalmazás szempontjából. A jegyző vállalja a helyettesítést.
A testület 9 szavazattal 1 ellenében a következő határozatot hozta:

36/2005.(VI.28.) Kt.számú határozat
hozzájárulás a jegyző helyettesítési megbízásához

A képviselő-testület hozzájárul ahhoz, hogy Bár község képviselő-testülete 2005.július 1.napjától 2005.december 31.napjáig Pest Éva jegyzőt Bár község jegyzőjeként alkalmazza.

Határidő: 2005.július 1-től

Felelős: Hegedüs György polgármester

6.napirendi pont: A Gálhegy dülő 1.melletti közterület kérdésében nem döntött az előző ülésen a testület. Megnézték a területet a képviselők, van-e újabb felvetés, javaslat a bérbeadással vagy eladással kapcsolatban?
Faller János: A lakóháztól és a téglagyár felé indokoltnak tartja az eladást. Komoly támfalat kell építeniük a tulajdonosoknak az ingatlanuk megvédéséhez, és ehhez szükség lenne az alattuk lévő területre is. Rendben tartotta eddig is a területet, kaphassa meg. A kerékpár út nem mostanában lesz kérdés, de ahhoz van alkalmas hely még. 
Hegedüs György: A támfal építés miatt mindenképpen támogatja az értékesítést. A rendszeres rendben tartást nem tudjuk felvállalni. A költségeket is vállalja Balogh Krisztián.

A testület 8 szavazattal 2 ellenében a következő határozatot hozta:

37/2005.(VI.28.) Kt.számú határozat
ingatlanértékesítésről
A képviselő-testület elviekben hozzájárul a Gálhegy dülő 1.szám alatti ingatlan délkeleti határán levő partfal alatti - útként nyilvántartott 277/56 hrsz-ú - területből az árokig terjedő terület értékesítéséhez, azzal a feltétellel, hogy a szükséges telekalakítási, művelési ág változási, telekosztási, rendeletmódosítási kötelezettségeket el kell végezni-végeztetni. Az adásvételi szerződés megkötésére csak e feladatok elvégzése után kerülhet sor.
Határidő: 2005.évben

Felelős: Hegedüs György  polgármester
7. napirendi pont: Egyebek.
Hegedüs György polgármester: Tájékoztatást adott már arról, hogy a szelektív hulladékgyűjtésre alkalmas edényeket megrendelte. A szervezést végző cég ígérte a segítségét az elszállítás megszervezésére is, de erre csak most válaszoltak. Pécsi céget ajánlottak, amely a papírt, a műanyagot és az üveget szállítanák el. A díj 1 szállításra kb.34.000 Ft lenne: óradíj 3500 Ft és ehhez jön még 184 Ft/km. Elvárásaik is vannak, szín szerint kell a műanyagot összegyűjteni. Fizetnek az elszállított szemétért: a műanyag 65 Ft/kg, a papír 5 Ft/kg, az üveg 1-2 Ft/kg. Bevételünk nem származik belőle. Sajnos a válogatásra nincs kapacitásunk, tehát már is nehézségek vannak.

Faller János: Aki árusítja az edényeket, az is tett ajánlatot.

Hegedüs György: Igen, de vissza is vonta, ezt a megoldást nem tudja már felvállalni. A válogatást továbbra is megoldhatatlannak tartja. Ez komoly probléma.
Hauk Zsolt: Nem véletlenül nem sikerül a szelektív hulladékgyűjtés más településen sem. Próbálkoznak a települések, de egyelőre nem úgy működik, ahogy az elvárások azt kívánják. Bátaszéken, Pécsen sem működik megfelelően a hulladék elhelyezése, összegyűjtése. Nem bízhatunk abban, hogy minden lakos a megfelelő konténerbe rakja a háromféle hulladékot, és abban sem, hogy nem tesznek bele másféle hulladékot is. A jelenlegi helyzetre a központi hulladéklerakó a megoldás. 
Hegedüs György: Ha csatlakozna Bár, Somberek, Palotabozsok, talán kisebb lenne a költség. A megnevezett községek nem csatlakoznak a kezdeményezéshez.  Különben a tároló edényeket is vissza kell mondani. Első perctől érezte, hogy a szándékunk ugyan megvan, de nem tudjuk felvállalni.

Faller János: Sajnálattal, de tudomásul veszi. Bízik abban, hogy rákényszerülnek az emberek, hogy megvalósuljon a szelektív hulladékgyűjtés. Elfogadja, de nagyon sajnálja. Érthetetlen, hogy Dunafalva meg tudja oldani.

Hauk Zsolt: Az iskolában felállíttathatnánk az edényeket a gyerekek környezetvédelmi nevelése érdekében. Alakítsuk ki a szigetet az iskola udvarában. Bevihetjük mi is évente 2-3 alkalommal Pécsre az összegyűlt hulladékot, igaz, hogy nem fizetnek érte, de alacsony költséggel megvalósulhatna. A szándékunk legyen meg legalább.   
Bíró Boglárka: Volt szelektív hulladékgyűjtésre pályázat is kiírva. Az igaz, hogy az elszállítást nem tartalmazta, de talán fel kellene hívni a figyelmét erre a pályázatok kiíróinak.

Hegedüs György: A napi kaszálás is problémát jelent, ha a hulladékgyűjtést szervezzük, akkor még a közterületek rendben tartása is elmarad. A három hulladékgyűjtő edényt elhelyezzük próbaként az iskola udvarába.

A tegnapi napon elkezdte a vállalkozó a Duna parton a munkát. 
Faller János: A közútkezelő figyelmét fel kell hívni az 56-os főút és Damjanich utca találkozásának állapotára.
Hegedüs György: Már ezt megtette. A buszmegálló előtt kijavítják a főutat. Időközben azonban megérkezett a Kht.-tól a levél a csatornafedelek állapota miatt. 

Tóth András: Van ebrendeletünk, de nincs betartva. Ezt nem kezelheti így a hivatal. Gyerekek, felnőttek, idegenek járnak a faluban, sokkal nagyobb a mozgás most. Az intézkedés elengedhetetlen, ne várjuk meg, hogy újabb baj legyen. A héten már volt egy komoly kutyaharapásos eset.

Több napirend nem volt, a polgármester az ülést berekesztette.

Kmf.

Hegedüs György
Pest Éva

  polgármester
jegyző

